Πριν λίγες ημέρες προβλήθηκε το φινάλε της 6ης σεζόν με τους fans να δηλώνουν απογοητευμένοι. Όμως, δεν πρέπει να ξεχνάμε ότι το "The Walking Dead" είναι η τηλεόραση στα καλύτερά της. Η σκηνοθεσία είναι τρομερή, με τους πρωταγωνιστές να σκοτώνουν ζωντανούς και νεκρούς με κάθε πιθανό τρόπο. Οι ερμηνείες του cast είναι πολύ καλές, με τον Andrew Lincoln να έχει δώσει κάποια ιδιαίτερα στοιχεία στο Rick που τον κάνουν ξεχωριστό και τον Norman Reedus να έχει κλέψει τις καρδιές των fans στο ρόλο του Daryl.

Αυτό που κάνει τη σειρά ξεχωριστή και την κρατάει στο προσκήνιο για 6 ολόκληρες σεζόν είναι η ενδιαφέρουσα ανάπτυξη των χαρακτήρων. Οι πρωταγωνιστές έχουν υποβληθεί σε πολλές δοκιμασίες, και ο darabont μας δείχνει πως αυτές τους έχουν μετατρέψει σε άλλα άτομα. Τρανό παράδειγμα ο πρωταγωνιστής Rick Grimes ο οποίος έχει περάσει τα πάνδεινα και αυτό φαίνεται από τις αλλαγές στη συμπεριφορά του, χάρη και στην εξαιρετική ερμηνεία του Lincoln.

Τέλος, η 7η σεζόν φαντάζει ιδιαίτερα ελκυστική μετά την εντυπωσιακή είσοδο του «σούπερ-κακού» Negan, τον οποίο ενσαρκώνει εξαιρετικά ο Jeffrey Dean Morgan. Η σειρά θα επιστρέψει τον Οκτώβρη στους δέκτες μας.