Όταν το Starz ανακοίνωσε ότι θα βγάλει μία πειρατική σειρά στον αέρα, με τόσες σκηνοθετικές απαιτήσεις και δόθηκε στην δημοσιότητα το - κατά κύριο λόγο - άγνωστο cast, τότε ήταν που άρχισαν τηλεκριτικοί και τηλεθεατές να ακονίζουν τα φτυάρια τους για το θάψιμο που αναμενόταν.

Το Starz όμως είχε ένα στόχο, να πάει την παραγωγή αυτής της τηλεοπτικής σειράς ένα βήμα παραπέρα από τα εξίσου πολύ πετυχημένα "Spartacus"  και "Da Vinci’s Demons". Ελαχιστοποίησε το green box και βγήκε να κάνει τα γυρίσματα έξω υπό το φως του ήλιου στο Cape Town της Νότιας Αφρικής.  Με καλοφτιαγμένα κουστούμια, μια εξαιρετική φωτογραφία, αφθονες σκηνές δράσεις και.. περιπτύξεων, έκανε την σκηνοθεσία σχεδόν οργασμική για τους οφθαλμούς του τηλεθεατή.

Ακόμα όμως και αυτή η καλή σκηνοθεσία δεν θα ήταν αρκετή να κρατήσει το ενδιαφέρον του τηλεθεατή αν το ρηχό σενάριο που φαινόταν στα πρώτα επεισόδια της σειράς δεν βελτιωνόταν αρκετά, με τους χαρακτήρες να αποκτούν βάθος και να ανασύρουν έναν-έναν τους σκελετούς από τις πειρατικές τους ντουλάπες.

Όσον αφορά την υποκριτική εκεί έχουμε τον σκοτεινό και μυστήριο καπετάνιο Φλιντ που τον ενσαρκώνει εξαιρετικά  ο Toby Stephens, αλλά και το υπόλοιπο άγνωστο - όπως προείπαμε- cast αποδίδει πολύ καλά. Ιδιαίτερη μνεία πρέπει να κάνουμε στην Louise Barnes και στον Luke Arnold που δημιουργούν σιγά σιγά δύο πολύ σημαντικούς χαρακτήρες για την σειρά.