Η αντίστροφη μέτρηση ενόψει του μεγάλου ντέρμπι του Σταδίου Καραϊσκάκη, φτάνει στο τέλος της, καθώς απομένουν μόνο μερικές ώρες μέχρι την σέντρα του «αιώνιου» ντέρμπι, ανάμεσα στον Ολυμπιακό και τον Παναθηναϊκό. Ένα παιχνίδι με μηδενικό βαθμολογικό ενδιαφέρον για τους «ερυθρόλευκους», όντας ήδη εστεμμένοι πρωταθλητές, μικρό βαθμολογικό ενδιαφέρον για τους «πράσινους», καθώς η είσοδος στα play off είναι δεδομένη και παίζεται απλά το καλό πλασάρισμα, αλλά, όπως πάντα, τεράστιο ενδιαφέρον σε θέμα πρεστίζ για αμφότερες τις ομάδες.

Από την μία ο Ολυμπιακός, όντας πρωταθλητής και φέτος, θέλει να επιβεβαιώσει την ανωτερότητα του απέναντι στον «αιώνιο» αντίπαλο, μπροστά στους  οπαδούς του, στο τελευταίο φετινό του ντέρμπι (με δεδομένη την διακοπή του κυπέλλου). Από την άλλη, ο Παναθηναϊκός θέλει να δείξει πως βρίσκεται σε ανοδική περίοδο, να αποδείξει πως η διαφορά του από τους «Πειραιώτες είναι πλασματική και φτιάχτηκε κυρίως από… εξωγενείς παράγοντες και, πάνω από όλα, να… χαλάσει το «ερυθρόλευκο» πάρτι.

<strong>Τα σχέδια των δύο προπονητών είναι, πάνω – κάτω, γνωστά.</strong>

<strong>Ο Πορτογάλος επιθυμεί να μπουν δυνατά από το πρώτο λεπτό, όπως κάνουν στα περισσότερα ματς στο φαληρικό γήπεδο, και με την ώθηση που δίνει η έδρα (αναμένεται sold out) σε τέτοιες περιπτώσεις να δημιουργήσουν τις προϋποθέσεις για ένα τέρμα στο πρώτο 20λεπτο.</strong>

Σε αυτό το σημείο, βέβαια, πρέπει να σημειώσουμε ότι δεν ήταν λίγα τα φετινά ματς που ο Ολυμπιακός κατάφερε να «κλειδώσει» τη νίκη παίζοντας με υπομονή, στα τελευταία λεπτά. Παράλληλα, υπάρχει και το παράδειγμα του -όχι και τόσο μακρινού, χρονικά- εντός έδρας αγώνα με τον ΠΑΟΚ, στον οποίο ο Ομάρ σημείωσε γκολ μόλις στο 9′, αλλά το 1-0 έμεινε ως το τέλος, φέρνοντας… άγχος.

Σημαντικό ρόλο έπαιξαν τότε οι πολλές χαμένες ευκαιρίες. Αυτή τη φορά ο Σίλβα ζητά μεγαλύτερη αποτελεσματικότητα στην επίθεση και γι’ αυτό αναμένεται να ξεκινήσει στην 11άδα τον Φουστέρ, ενώ άφησε εκτός αποστολής τον Σεμπά. Ο Ισπανός είναι φορμαρισμένος και σε κάθε ματς ξέρει πώς να γίνεται επικίνδυνος για την αντίπαλη εστία, σε αντίθεση με τον Βραζιλιάνο.

Προσοχή στην άμυνα

Στου Ρέντη εκτιμούν ότι ο Παναθηναϊκός θα παίξει πολύ «σφιχτά» και θα επιχειρήσει να «χτυπήσει» με αντεπιθέσεις. Γι’ αυτό, ο Πορτογάλος ζήτησε από τους παίκτες του μεγάλη προσοχή στις προωθήσεις και στις επιστροφές, όπως επίσης να διατηρηθούν κοντινές αποστάσεις στις «γραμμές» και να υπάρχουν οι σωστές αλληλοκαλύψεις, ειδικά σε ό,τι αφορά τους στόπερ.

«Νευραλγικής» σημασίας θεωρείται ο άξονας της μεσαίας γραμμής. Εκεί ο προπονητής του Ολυμπιακού θα ποντάρει, όπως όλα δείχνουν, στην εμπειρία και την κλάση του Καμπιάσο, ο οποίος θα έχει δίπλα του τον Μιλιβόγεβιτς.

Τη διαφορά μπορεί να κάνει και ο πάγκος

Η επιστροφή των Πάρντο και Ερνάνι, μετά τους τραυματισμούς τους, ήταν ανακουφιστική για τους νταμπλούχους Ελλάδας, καθώς λύνονται τα χέρια του τεχνικού τιμ σε αρκετά θέματα. Κι αυτό γιατί θα υπάρχουν στον πάγκο ποιοτικές λύσεις, αν χρειαστεί να κυνηγήσει το γκολ η ομάδα, είτε είναι βασικός ο Κολομβιανός, είτε όχι.

Την ίδια ώρα, ο Ολυμπιακός θα έχει -λογικά στη λίστα των αναπληρωματικών- και τον Κασάμι, ο οποίος κατά τη διάρκεια του ματς μπορεί να δώσει νέο «αέρα» στον χώρο του κέντρου, όντας πιο ξεκούραστος. Πρόκειται για λεπτομέρειες που μπορούν να κάνουν τη διαφορά…

Οι σκέψεις για το αρχικό σχήμα

Οσον αφορά στα πλάνα για την 11άδα, λοιπόν, τα δεδομένα είναι λίγο έως πολύ ξεκάθαρα στις περισσότερες «γραμμές», με εξαίρεση το κέντρο της άμυνας. Εκεί οι Μποτία, Σιόβας και Ντα Κόστα διεκδικούν δυο θέσεις, με τους δυο τελευταίους να είναι τα… φαβορί.

Κατά τα άλλα, ο Πάρντο λογικά θα βρίσκεται στο αρχικό σχήμα. Ωστόσο, οι τελευταίες πληροφορίες αναφέρουν ότι δεν πρέπει να αποκλειστεί το ενδεχόμενο έκπληξης, με την παρουσία του Πουλίδο δεξιά στην επίθεση, όπως είχε συμβεί στο εντός έδρας παιχνίδι με την Αντερλεχτ.

Η πιθανή 11άδα: Ρομπέρτο – Σαλίνο, Ντα Κόστα, Σιόβας, Μαζουακού – Μιλιβόγεβιτς, Καμπιάσο – Πάρντο, Φορτούνης, Φουστέρ – Ιντέγε.

&nbsp;

<strong>O Αντρέα Στραματσόνι καταστρώνει τα πλάνα  του χωρίς τους Τελάντερ και Εβαντζελίστα.</strong>

<strong>Το παράδοξο είναι ότι ο Δανός προπονήθηκε χωρίς και όλοι θεώρησαν ότι ξεπέρασε την ίωση που τον ταλαιπωρούσε, αλλά αυτό όπως φάνηκε σήμερα δεν ίσχυε, αφού ο Δανός ξανασήκωσε πυρετό!</strong>

<strong>Έτσι στο κέντρο της άμυνας παρτενέρ του Μολέδο λογικά θ’ αγωνιστεί ο Ταυλαρίδης, εκτός και εάν ο Ιταλός επιλέξει τον Κουτρουμπή.</strong>

Στις πτέρυγες της άμυνας έχουν κλειδώσει ι συμμετοχές των Μέστο και Πράνιτς, ενώ κάτω από τα δοκάρια θα είναι ο Στιλ.

Στη μεσαία γραμμή δεδομένη είναι η παρουσία των Ζέκα και Αμπέντ, ενώ μετά την απροσδόκητη απουσία του Εβαντζελίστα (ο Στραματσόνι θα κληθεί να εξηγήσει την απόφασή του να τον αποκλείσει…), την τρίτη θέση διεκδικούν Εσιέν, Κουτρουμπής και Βιγιαφάνιες.

Στις τρεις θέσεις της επίθεσης δεδομένη είναι η παρουσία του Μπεργκ στη κορυφή, με τους Βιγιαφάνιες, Καλτσά και Βλαχοδήμο να διεκδικούν τις άλλες δύο θέσεις.

Στη διάθεση του Αντρέα Στραματσόνι θα είναι και οι: Κοτσόλης, Γιαννακόπουλος, Νάνο, Λαγός, Λουντ, Πέτριτς, Μαμούτε, Κλωναρίδης και Λέτο.

&nbsp;

<strong>Όσον αφορά τον τομέα της στατιστικής, τα φετινά νούμερα «δείχνουν» Ολυμπιακό, όμως, όπως γνωρίζουμε όλοι, σε τέτοια παιχνίδια, πρωταρχικό ρόλο παίζει το πάθος για την νίκη και συνήθως αυτός που χαμογελά στο τέλος είναι αυτός που το ήθελε περισσότερο. Γιατί, μπροστά στην καρδιά, τα νούμερα παραμένουν… νούμερα.</strong>

&nbsp;

sportit.gr